Tavaly lett Magyarország megfigyelő tagja az úgynevezett Türk Tanácsnak, amelynek idén szeptemberben képviselete is nyílt Budapesten. Szijjártó Péter külügyminiszter még januárban fogadta hivatalában Bagdad Amrejevet, a Türk Tanács főtitkárát, és már akkor jelezte a külügyminiszter Magyarország készségét arra, hogy a Türk Tanács európai képviseletét Budapesten hozzák létre.

Ma több törvényt, módosítót is benyújtott a Fidesz, a képviselők ellenőrzési jogát csorbítót, amelyről itt írtunk, vagy épp a képviselők parlamentből történő kitiltását, vagy egy egész évi fizetésüknek megvonását lehetővé tevőről itt írtunk bővebben. Ungár Péter LMP-s képviselő Facebook-posztjában egy másikra hívta fel a figyelmet: arra, ami a fent említett Türk Tanács magyarországi, budapesti képviseletéről, irodájáról szól.

"Ennek az új irodának a vagyona mentesül a közteherviselés és a jogszolgáltatás alól, a személyzete nemzetközi mentességet élvez, ráadásul az iroda költségvetését a magyar államnak kell biztosítania"

- írja a képviselő, és hozzáteszi, nem érti, miért lenne ezekre szükség, így

a Nemzetbiztonsági bizottsághoz fordul, hogy adjanak magyarázatot miért szolgálja ez Magyarország nemzeti érdekeit.

Fotó: Miniszterelnöki Sajtóiroda/Benko Vivien Cher / MTI Balról-jobbra: Bagdad Amrejev, a Türk Tanács főtitkára, Orbán Viktor miniszterelnök, Savkat Mirzijojev üzbég államfő, Nurszultan Nazarbajev volt kazah elnök, llham Aliyev azeri elnök, Recep Tayyip Erdogan török elnök és Szooronbaj Dzsejenbekov kirgiz elnök a Türk Tanács csúcstalálkozóján 2019. október 15-én

Az említett törvénytervezetben többek között a következők szerepelnek:

Magyarország a Türk Tanács képviseleti irodáját mindenféle bérleti vagy egyéb díj nélkül bocsátja rendelkezésre, Magyarország évente fedezi az Iroda költségvetését

Az iroda, annak vagyona, eszközei és archívumai – függetlenül attól, hogy hol találhatók és kinek a birtokában vannak – a feladataival kapcsolatban mentesülnek a házkutatás, lefoglalás, elkobzás, kisajátítás és a végrehajtó, közigazgatási, bírói vagy igazságszolgáltatási szervek bármely egyéb beavatkozása, továbbá bármilyen jogi eljárás, közigazgatási vagy bírósági eljárás alól, kivéve azokat az eseteket, amelyekben a Türk Tanács Külügyminisztereinek Tanácsa lemondott mentelmi jogáról

az iroda mentesül összes közvetlen adó alól, beleértve a jövedelemadót és a társasági adót, valamint a különös fogyasztási adót, a gépjárműadót és egyéb hasonló közvetett adókat

az iroda dolgozói mentesek hivatalos minőségükben, szóban és írásban tett nyilatkozataik és összes egyéb hivatalos tevékenységük tekintetében a joghatóság alól

mentesség a házastársaikkal és az eltartott hozzátartozóikkal együtt a bevándorlási korlátozások és az idegenrendészeti nyilvántartásba vétel alól

DE: a Türk Tanács Külügyminisztereinek Tanácsa jogosult és köteles lemondani az iroda személyzet bármelyik tagjának mentelmi jogáról, amennyiben véleménye szerint a mentelmi jog akadályozná az igazságszolgáltatást, és arról a Türk Tanács érdekeinek sérelme nélkül le lehet mondani.

Fotó: Miniszterelnöki Sajtóiroda/Benko Vivien Cher / MTI Orbán Viktor miniszterelnök és Recep Tayyip Erdogan török elnök a Türk Tanács csúcstalálkozóján Bakuban 2019. október 15-én

A Türk Tanács tagjai: Törökország, Azerbajdzsán, Kazahsztán és Kirgizisztán, Üzbegisztán. Szeptember 19-én nyitották meg az európai képviseletet Budapesten.

2018-ban Orbán a magyar nyelv türk rokonságáról beszélt, 2019-ben már genetikai rokonságról, mondván a magyarokban is bőven van kipcsak vér. Az itthon kunokként ismert kipcsakokról itt olvashat bővebben, a magyar-türk kapcsolatok globálissá váló jellegéről pedig itt írtunk bővebben.